Raaisel oor vrou se verbrande liggaam langs grondpad | Maroela Media
Die Bethelsdorp-polisie het die publiek se hulp ingeroep nadat die liggaam van 'n vrou langs 'n pad in Booysenspark by Port Elizabeth aangetref is.
Kol. Priscilla Naidu, polisiewoordvoerder in die Oos-Kaap, sê 'n verbyganger het 'n lid van die publiek wat rommel wou gaan weggooi Vrydag omstreeks 14:00 op die grondpad tussen Bethelsdorp en Greenbushes voorgekeer en ingelig oor 'n gebrande liggaam in 'n oop stuk veld daar naby.
Die polisie is na die toneel ontbied en hulle het 'n vrou se liggaam daar aangetref.
"Die liggaam was in 'n gevorderde stadium van ontbinding. Die polisie vermoed die liggaam lê al tussen drie en vier weke op die stortingsterrein," sê Naidu.
"Haar arms en rug was bedek met swart roet. Haar swart hare het ook gedeeltelik gebrand. Haar gesig is onherkenbaar en sy het 'n blou top aangehad."
Naidu sê die slagoffer is vermoedelik 'n bruin vrou tussen 20 en 30 jaar oud. Sy het 'n tatoe van 'n blom op haar regterskouer.
Die polisie ondersoek 'n saak van moord en het enigiemand met inligting oor die vrou se identiteit, of wat weet van 'n vrou wat al geruime tyd vermis is, gevra om lt.kol. Allan Stuurman van die Bethelsdorp-polisie te skakel by 071 608 1641.